He Yemi Kɛ Je Nyɔguɛ Yemi Mi—Blema Kɛ Mwɔnɛ ɔ\nKANE NGƐ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bulgarian Cambodian Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nNihi nɛ a juaa mɛ kaa nyɔguɛhi kɛ jee Afrika mahi a mi kɛ yaa Amerika mahi a mi ɔ ba pee ní tsumi nɛ sika ngɛ mi wawɛɛ nitsɛ\nA ngɔ yiheyo ko nɛ a tsɛɛ lɛ ke Blessing * kɛ ho Europa ma ko nɔ ya konɛ e ya tsu ní kaa yi peelɔ. Se benɛ a ya su lejɛ ɔ, a kongo lɛ ligbi nyɔngma, nɛ a ha nɛ e tsu ní kaa yaholɔ. A wo e he gbeye kaa ke e kplɛɛ we nɔ ɔ, a maa ye e weku mi bi ɔmɛ awi ngɛ ma nɔ he nɛ e je ɔ.\nFoni nɛ tsɔɔ nyɔguɛhi ngɛ blema Egipt\nA hyɛɛ blɔ kaa daa gbɔkuɛ ɔ, Blessing nɛ ná euro 200 kɛ ya si euro 300 konɛ e nyɛ nɛ e wo euro 40,000 * nɛ a puɛ ngɛ e he loko e ya su lejɛ ɔ. Blessing de ke: “E peeɔ mi kaa ma tu fo kɛ je. Se ke i susu nɔ́ nɛ a maa pee ye weku ɔ he ɔ, kɛkɛ ye kɔni mi jɔ. E ngɛ kaa nɔ́ nɛ a sa ye yi.” Nihi maa pee ayɔ eywiɛ sɔuu nɛ a kɛ Blessing si himi ɔ eko ngɛ kpee ngɛ je kɛ wɛ.\nMaa pee jeha 4,000 nɛ be ɔ, niheyo ko nɛ a tsɛɛ lɛ ke Yosef ɔ nyɛmimɛ nyumuhi jua lɛ. E ya sɔmɔ kaa nyɔguɛ ngɛ Egipt ma nɔkɔtɔma ko we mi. Yosef lɛɛ sisije ɔ, e nyɔmtsɛ ɔ pee we lɛ yi wu tso ní kaa bɔ nɛ e ba ngɛ Blessing blɔ fa mi ɔ. Se benɛ Yosef kua kaa e kɛ e nyɔmtsɛ ɔ yo ɔ ma ná bɔmi ɔ, yo ɔ po Yosef nya kaa e ka kaa e ma tua lɛ abonua. Enɛ ɔ he ɔ, a wo Yosef tsu, nɛ a wo lɛ kɔsɔkɔsɔ.—1 Mose 39:1-20; La 105:17, 18.\nYosef ji nyɔguɛ ngɛ blema be ɔ mi; nɛ Blessing ji nyɔguɛ ngɛ wa be nɛ ɔ mi. Kɛ je blema nɛ nimli a juami kɛ wo nyɔguɛ yemi mi je sisi. E ji jua yemi nɛ nihi ngɔɔ a he kɛ woɔ mi konɛ a ná ni tsuli nɛ ma ha nɛ a ma amɛ nɛ ya nɔ.\nTA HWUMI HA NƐ NYƆGUƐHI A JUAMI YA HƐ MI\nBlema ke a hwu ta a, jamɛ a be ɔ mi nɛ e wɛ ha mahi kaa a maa nuu nyɔguɛhi. Amaniɛ bɔmi ko tsɔɔ kaa be ko nɛ Egipt Matsɛ ko nɛ a tsɛɛ lɛ ke Thutmose III ya hwu ta ngɛ Kanaan ɔ, e nuu nihi 90,000 nyɔguɛhi kɛ ba e ma a mi. Egipt bi ɔmɛ ha nɛ a tsua junehi, a ma jami hehi nɛ a gba nyu dɔhi.\nNgɛ Roma Nɔ Yemi ɔ mi ɔ, ta hwumi ha nɛ nyɔguɛhi pɔ he wawɛɛ nitsɛ. Be komɛ ɔ, mahi hwuɔ ta konɛ a kɛ ná nyɔguɛhi fuu. Akɔtaa bumi ko tsɔɔ kaa, loko kekleekle jeha lafa a maa su ɔ, nihi nɛ ngɛ Roma ma a mi ɔ a mi fa ji nyɔguɛhi. Nyɔguɛhi babauu nɛ a nuu kɛ ho Egipt kɛ Roma ya a nɛ́ lɛ gbɔjɔɔ, a nyɛ a nɔ nɛ a tsu ní kpakpataa. A waa nyɔguɛhi yi mi wawɛɛ ngɛ Roma ma a mi, enɛ ɔ haa nɛ nyɔguɛ ɔmɛ gbo ɔ mla. Kaa nɔ hyɛmi nɔ́ ɔ, nyɔguɛhi nɛ a haa nɛ a tsuaa junehi ɔ tsuɔ ní tsumi nɛ ɔ maa pee jeha 30 pɛ kɛkɛ a gbo.\nJeha komɛ ba be, se nyɔguɛ yemi se pui. Kɛ je jeha 1501 kɛ ya si 1900 ɔ mi ɔ, nihi nɛ a juaa mɛ kaa nyɔguɛhi kɛ jee Afrika mahi a mi kɛ yaa Amerika mahi a mi ɔ ba pee ní tsumi nɛ sika ngɛ mi wawɛɛ nitsɛ ngɛ je ɔ mi tsuo. Ní tsumi he ko nɛ a tsɛɛ ke UNESCO ɔ bɔ amaniɛ ke, ‘ke e hí kulaa a, a nuu nyumuhi, yihi kɛ jokuɛwi nɛ a hiɛmi maa su ayɔ 25 loo ayɔ 30 pani nya nɛ a jua mɛ.’ A tsɔɔ kaa nihi fuu gbo ngɛ blɔ ɔ nɔ. Nyumu ko nɛ a tsɛɛ lɛ ke Olaudah Equiano nɛ e ji nyɔguɛ ɔmɛ a kpɛti nɔ kake nɛ e ngɛ wami mi kɛ ya su ɔ de ke: “Bɔ nɛ yihi ngɛ ngmlaa kpae, nɛ nihi nɛ a miɔ nɛ a ma gbo ɔ ngɛ kɛmɛe ha a hí kalemi.”\nAywilɛho sane ji kaa nyɔguɛ yemi ngɛ nɔ yae loloolo. Ní tsumi he ko nɛ a tsɛɛ ke International Labour Organization bɔ amaniɛ ke, nyumuhi, yihi kɛ jokuɛwi maa pee ayɔ 21 tsuɔ ní kaa nyɔguɛhi. A nyɛ we nɛ a ye a he, nɛ a wui mɛ hiɔ kpakpa ko hulɔ. Nyɔguɛhi nɛ ngɛ mwɔnɛ ɔ tsuɔ ní ngɛ june tsuami hehi, bo peemi hehi, kɛ blikisi pomi hehi. Ni komɛ hu tsuɔ ní kaa yaholi, nɛ ni komɛ hu sɔmɔɔ ngɛ nihi a wehi a mi. E ngɛ mi kaa mlaa ngmɛ́ nimli a juami blɔ mohu lɛɛ, se ní peepee nɛ ɔ ngɛ nɔ yae wawɛɛ nitsɛ.\nNihi ayɔhi abɔ ngɛ nyɔguɛ si himi mi loloolo\nA YE A HE\nYi wu tso ní nɛ a peeɔ nyɔguɛhi ɔ ha nɛ a kpɛti nihi fuu tsɔ atuã. Ngɛ kekleekle jeha lafa a mi loko a fɔ Kristo ɔ, nyumu ko nɛ a tsɔse lɛ ha kunɔ nɔmi nɛ a tsɛɛ lɛ ke Spartacus ɔ nyɛɛ nyɔguɛ kpahi maa pee 100,000 a hɛ mi kɛ tsɔ atuã kɛ si Roma nɔ yemi ɔ, se a yi manye. Ngɛ jeha 1701 kɛ ya si 1800 ɔ mi ɔ, nyɔguɛhi nɛ a ngɛ Caribbean zugba kpɔ ko nɛ wo bɔle lɛ nɛ ji Hispaniola a tsɔ atuã kɛ si a nyɔmtsɛmɛ. Yi wu tso ní nɛ a peeɔ nyɔguɛhi nɛ a tsuɔ ní ngɛ ahleu loo afungu ngmɔhi a mi ɔ ha nɛ ta te si ngɛ ma a mi jeha 13 sɔuu. Nɛ kɛ gu lɔ ɔ nɔ ɔ, Haiti ma a ná he yemi ngɛ jeha 1804 ɔ mi.\nIsrael bi ɔmɛ ye a he kɛ je nyɔguɛ yemi mi ngɛ Egipt. Enɛ ɔ ji he yemi nɛ ye manye pe kulaa nɛ nyɔguɛhi ná. Ke e hí kulaa a, nihi ayɔ etɛ nɛ a ye a he ngɛ nyɔguɛ yemi mi kɛ je Egipt. E hi wawɛɛ kaa a ye a he. Si himi nɛ Israel bi ɔmɛ ya je mi ngɛ Egipt ɔ mi wa wawɛɛ. Baiblo ɔ tsɔɔ kaa, “ní tsumi eko tsuaa eko mi ɔ, a waa mɛ yi mi wawɛɛ.” (2 Mose 1:11-14) Be ko ɔ, Egipt matsɛ ko po to blɔ nya nɛ e kɛ ma gbɔ Israel bi ɔmɛ a nɔ ejakaa a he ngɛ hiɛe.—2 Mose 1:8-22.\nBlɔ nɔ nɛ Israel bi ɔmɛ gu kɛ je nyɔguɛ yemi mi ngɛ Egipt ɔ sa kadimi, ejakaa Mawu nitsɛ lɛ tsu sane ɔ he ní. Mawu de Mose ke: “Niinɛ, i le a nɔ́ nami ɔ tsuo. Lɔ ɔ he ɔ, i kple si kɛ ba, konɛ ma ba kpɔ mɛ.” (2 Mose 3:7, 8) Kɛ je jamɛ a be ɔ kɛ ba si mwɔnɛ ɔ ligbi nɛ ɔ, Yuda bi tsuo yeɔ He Tsɔmi ɔ daa jeha kɛ kai ɔ nɔ́ nɛ ya nɔ ɔ.—2 Mose 12:14.\nBE NƐ NYƆGUƐ YEMI SE MAA PO\nBaiblo ɔ de ke, ‘Yehowa wa Mawu ɔ sume kaa a plɛ dami sane hɛ mi ngɔ bu si.’ Nɛ e tsɔɔ hu kaa Mawu tsakee we. (2 Kronika 19:7; Malaki 3:6) Mawu tsɔ Yesu kɛ ba konɛ e ba ha nɛ, ‘nyɔguɛhi nɛ a ye a he . . . , nɛ e ba kpɔ nihi nɛ a ngɛ mɛ yi mi wae ɔ.’ (Luka 4:18) Anɛ enɛ ɔ tsɔɔ kaa nyɔguɛ fɛɛ ko lɛ maa ye e he lo? Dɛbi. A tsɔ Yesu kɛ ba konɛ e ba kpɔ nihi kɛ je yayami kɛ gbenɔ nyɔguɛ yemi sisi. Yesu de ke: “Anɔkuale ɔ ma ha nyɛ maa ye nyɛ he.” (Yohane 8:32) Anɔkuale ɔ nɛ Yesu tsɔɔ ɔ ha nɛ nihi ye a he mwɔnɛ ɔ ngɛ blɔ slɔɔtohi a nɔ.—Hyɛ daka nɛ ji “ He Yemi Kɛ Je Nyɔguɛ Yemi Kpa Ko Mi.”\nNgɛ anɔkuale mi ɔ, Mawu ye bua Yosef kɛ Blessing nɛ a ye a he ngɛ nyɔguɛ yemi mi ngɛ blɔ ekpaekpa nɔ. Ke o ngɛ sane nɛ kɔ Yosef he hlae ɔ, hyɛ Mose kekleekle womi ɔ yi 39 kɛ ya si 41. Mɔde nɛ Blessing bɔ kaa e ma ná he yemi ɔ hu sa kadimi wawɛɛ.\nBenɛ a fie Blessing kɛ je Europa ma ko nɔ ɔ, e ho Spain ya. Lejɛ ɔ ji he nɛ e kɛ Yehowa Odasefohi kpe ngɛ nɛ e kɛ mɛ bɔni Baiblo ɔ kasemi. E fia e pɛɛ si kaa e maa pee tsakemi ngɛ e si himi mi. Enɛ ɔ he ɔ, e ya hla ní tsumi kpa, nɛ e kpa yo ɔ nɛ e ya hi e ngɔ kekle ɔ pɛɛ konɛ e gbɔ hiɔ nɛ e ye lɛ ɔ nɔ. Ligbi ko ɔ, yo ɔ fia Blessing ngɛ tɛlifoo nɔ. E de Blessing ke e po hiɔ nɛ e ye lɛ ɔ mi, nɛ e kpa Blessing pɛɛ konɛ e ngɔ e tɔmi kɛ pa lɛ. Mɛni he je nɛ yo ɔ pee jã a? Ejakaa lɛ hu e kɛ Yehowa Odasefohi bɔni Baiblo ɔ kasemi! Blessing de ke, “Anɔkuale ɔ haa nɛ o yeɔ o he ngɛ blɔ slɔɔtohi a nɔ.”\nBenɛ Israel bi ɔmɛ ngɛ nyɔguɛ yemi mi ngɛ Egipt ɔ, e hao Yehowa Mawu wawɛɛ nitsɛ. Mwɔnɛ ɔ hu, ke Yehowa na dami sane nɛ a yi nɛ ngɛ nɔ yae ɔ, e dɔɔ lɛ. Ngɛ anɔkuale mi ɔ, loko nyɔguɛ yemi se maa po ɔ, e maa hia nɛ a pee tsakemi agbo ngɛ adesahi a si himi mi. Mawu wo si kaa e maa ngɔ tsakemi kaa jã kɛ ba. Baiblo ɔ de ke: “Wa ngɛ hiɔwe he, kɛ zugba he blɔ hyɛe kaa bɔ nɛ Mawu wo si ɔ. Lejɛ ɔ ji he nɛ a yeɔ dami sane ngɛ.”—2 Petro 3:13\n^ kk. 2 A tsake biɛ ɔ.\n^ kk. 3 Jamɛ a be ɔ, euro ɔ kɛ Amɛrika dɔla a jua sɔ. (Ke o kɛ ba Ghana sika mi ɔ, e maa pee sidi 34,000)\nHe Yemi Kɛ Je Nyɔguɛ Yemi Kpa Ko Mi\nNyumu ko nɛ a tsɛɛ lɛ ke Alonso hu pee nyɔguɛ ngɛ blɔ kpa ko nɔ. Benɛ e yi jeha nyingmi enyɔ lolo ɔ, tsopa yaya kɛ ní tsumi ngɔ lɛ nyɔguɛ. Alonso de ke: “I juɔ, nɛ i juaa tsopa yayahi bɔ nɛ pee nɛ ma ná sika kɛ he eko ha ye he. I ya hehi slɔɔto eywiɛ nɛ a yeɔ bua nihi ngɛ konɛ a kɛ tsopa yaya nɛ kpa ní tsumi, se i nyɛ we ma kpa. Nyagbe ɔ, polisihi nu mi nɛ a wo mi tsu jeha eywiɛ.”\nTsopa yaya ngɔ Alonso nyɔguɛ jeha 30 sɔuu, lɔ ɔ se ɔ, e kɛ Yehowa Odasefohi bɔni Baiblo ɔ kasemi. E bua jɔ níhi nɛ e kase ngɛ Baiblo ɔ mi ɔ he, lɔ ɔ he ɔ, e fia e pɛɛ si kaa e ma kpa tsopa yaya numi. E de ke: “I kɛ tsopa yaya tsu ní jehahi fuu, lɔ ɔ he ɔ, e he wa ha mi kaa ma kpa. Se Yehowa Mawu ye bua mi nɛ i ye kunimi.”—La 55:22.\nAlonso de hu ke: “Ye yo ɔ bua jɔ wawɛɛ kaa i pee tsakemi. I naa Yehowa si wawɛɛ kaa e ye bua mi nɛ i ye ye he ngɛ su yaya nɛ ɔ he. Ke pi Yehowa he ɔ, jinɛ i ji nyɔguɛ kɛ mwɔɔ. Aloo eko ɔ, i gbo po.”